《都门人日送高念祖南归》
清代·陆葇

燕市同为客，君归我尚留。凄凉《鹦鹉赋》，憔悴鹔鹴裘。

春酒销微禄，乡园托远愁。寄言同学者，心事愧林丘。

作者简介：（1630—1699）清浙江平湖人，原名世枋，字次友，一字义山，号雅坪。十四岁时，清兵南下，父被执，求代父，清将令读扇上诗，应声解答，将军喜，携之北去。后得脱归，补诸生，入国学。康熙六年中进士，再试鸿博，授编修，分纂《明史》，直南书房。官至内阁学士。有《雅坪诗文稿》。